Diari Oficial de la Generalitat Valenciana


Sumari del DOGV 3496, del 17-05-1999 (1999/3482)

RESOLUCIÓ de 8 d'abril de 1999, del conseller d'Obres Públiques, Urbanisme i Transports, per la qual s'aprova definitivament l'homologació del sector Benieto, Ciutat del Transport, del Pla General d'Ordenació Urbana de Gandia.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3496

Data del DOGV
:   17-05-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/3482


Data del document
:   08-04-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Gandia
    * pla d'urbanisme

RESOLUCIÓ de 8 d'abril de 1999, del conseller d'Obres Públiques, Urbanisme i Transports, per la qual s'aprova definitivament l'homologació del sector Benieto, Ciutat del Transport, del Pla General d'Ordenació Urbana de Gandia. [1999/Q3482]
  
Vist l'expedient relatiu a l'homologació del sector Benieto, Ciutat del Transport, del Pla General d'Ordenació Urbana de Gandia (València), i de conformitat amb els següents:
  
Antecedents de fet
  
Primer
  
L'actuació s'inicia a sol·licitud de la mercantil Andrés Faus, SA, que presenta un document d'homologació del sector que és assumit per l'Ajuntament de Gandia per a la seua formulació i tramitació. Tot això de conformitat amb allò que s'ha establit en l'article 2.5 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU), i en l'article 4 de la Llei 6/1998, de 13 d'abril, sobre Règim del Sòl i Valoracions.
  
Segon
  
El projecte se sotmeté a informació pública mitjançant acord del Ple de l'Ajuntament en sessió del dia 7 de maig de 1998. Després del pertinent període d'exposició pública, en el qual es presentà una al·legació, el mateix òrgan l'aprovà provisionalment en data 28 de setembre de 1998.
  
Tercer
  
El projecte d'homologació consta de memòria, annexos, plans d'informació i plans d'ordenació.
  
D'altra banda, a l'Ajuntament de Gandia es tramita el pla parcial i el programa corresponents.
  
Quart
  
Durant la tramitació municipal de l'expedient se sol·licità informe dels distints departaments i òrgans competents de les administracions exigits per la legislació reguladora de les seues respectives competències: Conselleria de Sanitat, Demarcació de Carreteres de l'Estat, Confederació Hidrogràfica del Xúquer i Diputació Provincial de València; així mateix, se sol·licità dictamen dels municipis confrontants.
  
Per la seua banda, la Conselleria d'Obres Públiques, Urbanisme i Transports, una vegada rebut l'expedient per a la seua aprovació definitiva, sol·licità informe als següents organismes: Divisió de Carreteres de la Direcció General d'Obres Públiques, de la Conselleria de Obres Públiques, Urbanisme i Transports; Demarcació de Carreteres de l'Estat, del Ministeri de Foment; Direcció General de Transports, de la Conselleria de Obres Públiques, Urbanisme i Transports.
  
De tots aquests s'han emés els informes següents: Demarcació de Carreteres de l'Estat, del Ministeri de Foment (favorable condicionat, 2 de març de 1998); Conselleria de Sanitat (favorable, 23 de juliol de 1998); Divisió de carreteres de la Direcció Genral d'Obres Públiques, de la Conselleria de Obres Públiques, Urbanisme i Transports (desfavorable, 8 de gener de 1999); Servei d'Explotació de Vies i Obres, de la Diputació Provincial de València (30 de juliol de 1998).
  
La Unitat d'Inspecció del Patrimoni Històric Artístic de la Direcció Territorial de Cultura de València ha emés informe en data 20 de gener de 1999.
  
Cinqué
  
El municipi de Gandia té el Pla General d'Ordenació Urbana aprovat definitivament per la Comissió Territorial d'Urbanisme en data 21 de juliol de 1983. Actualment està en tramitació l'expedient d'homologació global del dit Pla General, que ha sigut informat pel subsecretari d'Urbanisme i Ordenació Territorial en les fases de concert i informe previ.
  
Sisé
  
En data 21 de gener de 1999 s'ha presentat nova documentació de l'expedient, aprovada per la Comissió Informativa d'Urbanisme de l'Ajuntament de Gandia del dia 19 de gener de 1999.
  
Seté
  
Aquesta nova documentació té per objecte esmenar les deficiències indicades en els informes tècnics previs i, per a això, s'introdueixen les següents rectificacions en el projecte:
  
- S'efectua una coordinació amb el document d'homologació global, que s'ajusten les zones de protecció respecte a la variant de la CN-332, la regulació d'usos i l'accés directe al sector des de l'enllaç de la CN-332 amb la seua variant.
  
- S'adapta la regulació d'usos a l'establida en l'homologació global.
  
- Es justifica la reducció de la zona de protecció de la variant de la CN-332 que grafiava el Pla General vigent, en l'aplicació de l'article 242 de les Normes Urbanístiques del dit Pla, que expressament estableix que els sectors que es delimiten podran incloure les àrees de servitud i afectació definida en la Llei de Carreteres i que la zona de reserva de carreteres confrontants amb sòl classificat com urbanitzable, a excepció de la zona de domini, tindran una destinació dotacional pública compatible amb els permesos per la legislació sectorial.
  
- Es modifica la delimitació del sector, que s'adapta al traçat de la variant de la carretera CN-332, i es deixa fora les zones de domini públic de la dita infraestructura. Aquestes zones queden qualificades de xarxa primària adscrita al sector, per la qual cosa el càlcul d'aprofitaments no sofreix variació respecte a l'inicialment plantejat (en el projecte inicial eren terrenys inclosos en el sector que no generaven edificabilitat per a aquest).
  
- S'ha substituït la intersecció en T a la travessera de la CN-332 per una rotonda, tal com està previst en el document d'homologació global.
  
Huité
  
La Comissió Informativa de la Comissió Territorial d'Urbanisme de València, en sessió del dia 20 de gener de 1999, emeté informe relatiu al projecte que tractem, i es compleix així allò que s'ha preceptuat en l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Nové
  
La Comissió Territorial d'Urbanisme de València, en sessió del dia 28 de gener de 1999, adoptà, entre d'altres, l'acord d'informar favorablement el present expedient i supeditar l'elevació al conseller d'Obres Públiques, Urbanisme i Transports la proposta d'aprovació definitiva, fins que pel Ple municipal es ratifique l'aprovació de les modificacions introduïdes en el projecte realitzades per la Comissió Informativa d'Urbanisme de l'Ajuntament de Gandia.
  
Deu
  
El subsecretari d'Urbanisme i Ordenació Territorial en data 22 de març de 1999, resolgué considerar completat l'acord citat en l'anterior antecedent, atés que el Ple municipal, en sessió del 19 de febrer de 1999, aprovà les modificacions introduïdes, i elevar al conseller la proposada d'aprovació definitiva.
  
Fonaments de dret
  
Primer
  
Respecte al procediment, en el cas present, s'han observat les prescripcions legalment establides per als expedients d'homologació d'aquesta índole, que estan constituïdes pels articles 38 i següents per remissió de la disposició transitòria primera de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU), i en el punt III de la Instrucció de Planejament 1/1996, de 23 de gener de 1996, sobre l'homologació de plans d'urbanisme a la Llei Reguladora de l'Activitat Urbanística.
  
Segon
  
La documentació està completa, a l'efecte del compliment d'allò que s'ha establit en l'article 27 de la LRAU i en l'apartat II.9 de la instrucció d'homologació.
  
Tercer
  
Quant al fons de l'assumpte, l'objecte del projecte és l'homologació d'un sector de sòl urbanitzable no programat, d'ús residencial magatzems, classificat en el Pla General vigent. Es tracta del sector denominat Benieto, Ciutat del Transport, delimitat per la carretera CV-680, la variant CN-332, la carretera CN-332 i el sòl urbà UE-14 Dulcesol. La superfície total del sector és de 287.392 m2, 14.959 m2s dels quals corresponen a la variant CN-332, amb la qual cosa la superfície computable del sector és de 272.433 m2s.
  
Les determinacions fonamentals de l'ordenació estructural són les que es resumeixen a continuació:
  
- Estratègia d'evolució urbana: l'oportunitat del desenvolupament del sector està justificada per una sèrie d'actuacions en infraestructures viàries que milloren l'accessibilitat de la zona; en concret, ens referim al pont de Menéndez y Pelayo, la carretera CV-680 i la seua rotonda, i la variant de la CN-332.
  
- Delimitació del sector: els límits del sector s'estableixen amb elements de la xarxa primària (carretera CN-332, variant de la CN-332, carretera CV-680) i amb sòl urbà consolidat.
  
- Zonificació: davant de l'alternativa d'ús establit pel Pla General vigent (residencial magatzems), l'homologació estableix com a usos globals els magatzems i els terciaris (Ciutat del Transport).
  
- Xarxa primària: en la categoria de parcs públics es reconeixen les parcel·les que s'adscriuen del parc del Serpis-Alqueria de Martorell; en l'apartat de xarxes de transport i comunicacions, es declaren com a xarxa primària la carretera CN-332, la seua variant, fins i tot el nuc d'enllaç, la carretera CV-680 i l'accés sud al port de Gandia; finalment, es consideren els traçats fonamentals de les xarxes de servei i els vials principals de l'àrea d'influència del sector.
  
- Condicions de connexió: es proposa un accés al sector des de la rotonda de la carretera CV-680 i un altre futur -una vegada desdoblada la variant i reformada la seua connexió amb la CN-332 i només d'entrada al sector, des de la citada rotonda. S'imposen condicions relatives a la finalització del col·lector Pobles Sud de Gandia i l'estació depuradora i a l'execució dels ramals principals de la xarxa d'aigua potable.
  
- Àrea de repartiment i aprofitament tipus: l'àrea de repartiment s'integra pel sector més elements de xarxa primària que s'adscriuen a l'actuació i una zona de desdoblament de la variant; en concret, el sector té una superfície computable de 272.433 m2s, amb una edificabilitat bruta de 0,6 m2t/m2s, a la qual s'adscriu una superfície de 40.120 m2s de xarxa primària i 14.959 m2s de desdoblament de la variant, amb la qual cosa resulta un aprofitament tipus de 0,5 m2t/m2s. La xarxa primària adscrita està constituïda per determinades parcel·les d'equipaments de sistema general qualificats en el Pla General vigent: parc del Serpis-Alqueria de Martorell i ronda perimetral annexa.
  
- Domini públic no municipal: respecte a la carretera CN-332 es fixa una separació de l'edificació de 25 metres des de la calçada; la variant de la CN-332 es considera una via ràpida, per la qual cosa les zones de domini públic, servitud i línia d'edificació es fixen, respectivament, en 8, 25 i 50 metres; respecte a la carretera CV-680 es fixa una zona de protecció de 18 metres. D'altra banda, es fa constar que està en tràmit la desafectació de la carretera CN-332, al tram situat entre els enllaços de la seua variant.
  
- Directrius per al pla parcial: s'arrepleguen i es desenvolupen les determinacions relatives a usos principals, permesos i prohibits que establí el pla general. S'estableix la tipologia d'edificació aïllada i una edificabilitat bruta de 0,6 m2t/m2s. D'altra banda, s'estableixen requisits mínims de les xarxes de serveis urbanístics. Els usos preferents són els terciaris, i s'admet l'ús residencial vinculat i es prohibeix l'ús industrial d'activitats qualificades d'insalubres, nocives i perilloses en índexs alts.
  
Quart
  
Es tracta d'una homologació sectorial i modificativa, tal com estan definits els dits conceptes en la instrucció d'homologació. No pot admetre's amb caràcter merament declaratiu, com s'afirma en la memòria justificativa, ja que es produeixen notables alteracions respecte a l'ordenació establida en el pla general vigent (nou traçat de la carretera CV-680, connexió d'aquesta a la CN-332, rotonda en la CV-680, reducció de la zona de protecció enfront de la variant de la CN-332, regulació d'usos...) que més endavant s'analitzaran detalladament.
  
Cinqué
  
L'informe de la Demarcació de Carreteres de l'Estat, del Ministeri de Foment, de data 2 de març de 1998, és favorable sempre que es complisquen les següents prescripcions:
  
"1. L'Ajuntament, amb data 5 de febrer de 1998, sol·licità la cessió de la travessera de la CN-322 entre els extrems de la variant de Gandia.
  
L'accés principal al sector Benieto està projectat en el pla presentat per a informe en aquest Servei, als trams de la CN-332 que l'ajuntament sol·licita la cessió, és per això que aquest servei informa favorablement allò que s'ha sol·licitat, una vegada que es produïsca la referida cessió de la travessera.
  
2. L'accés dibuixat des de la rotonda estarà condicionat a la construcció de l'enllaç a distint nivell i es realitzarà des de la nova rotonda que ha de construir el Ministeri de Foment. No s'autoritza l'accés en la situació actual.
  
3. A fi de protegir l'enllaç i permetre possibles ampliacions futures, no es podrà canviar la classificació de zona verda en la zona on s'ubica en el pla presentat, excepte informe favorable d'aquest Servei.
  
4. A les zones industrial-magatzems i naus tallers transports, s'hauria de recular les illes fins a la línia d'edificació."
  
En resposta a aquest informe, l'acord plenari municipal d'aprovació provisional de l'homologació assumeix la condició indicada en l'apartat 2. Respecte a la condició de l'apartat 1, s'entén completada amb la Resolució Ministerial de 30 de juny de 1998, mitjançant la qual s'aprova la cessió a l'Ajuntament de Gandia de les travesseres de les carreteres CN-332 i CN-337. Els altres dos punts es refereixen a condicions de l'ordenació detallada que no afecten el present expedient d'homologació, sinó, en qualsevol cas, al pla parcial.
  
Sisé
  
L'informe desfavorable de la Divisió de Carreteres de la Direcció General d'Obres Públiques de la Conselleria de Obres Públiques, Urbanisme i Transports, de data 8 de gener de 1999, indica el següent:
  
"Primer
  
L'accés proposat en l'àmbit de l'actuació des de la rotonda de la variant de la N-332 no es considera adequat, per quedar excessivament pròxim als ramals adjacents. Quant a la intersecció en T a la travessera de la N-332, es considera més apropiada la seua substitució per una rotonda, en atenció a la importància dels girs a esquerra i al caràcter urbà de la travessera. La intersecció prevista, a més, té una longitud insuficient d'emmagatzemament en el carril central.
  
Segon
  
La línia d'edificació de la variant de la N-332, s'ha de situar a 100 m de l'aresta exterior de la calçada i no a 50 metres com s'arreplega en l'homologació. Es considera, a més, que s'ha de reflectir igualment la línia d'edificació corresponent a la travessera."
  
Respecte a les qüestions indicades en aquest informe, l'Ajuntament ha considerat la que es refereix a la intersecció en T a la travessera de la N-332, que se substitueix per una rotonda, però respecte a la variant de la N-332 prevalen les condicions imposades per l'organisme titular de la via, que és el Ministeri de Foment.
  
Seté
  
L'informe del Servei d'Explotació de Vies i Obres de la Diputació Provincial de València, de data 30 de juliol de 1998, indica que en la carretera VP-1012 s'ha de fixar la línia d'edificació a 18 metres de la ratlla blanca de la citada carretera; a més, assenyala unes altres qüestions que es refereixen a l'ordenació detallada que desenvoluparà el pla parcial.
  
No obstant això, en el pla de xarxa primària que conté el projecte es comprova que està grafiada la línia d'edificació a 18 metres de la calçada de la carretera VP-1012, per la qual cosa es compleix la condició indicada en l'informe de la Diputació Provincial de Valencia.
  
Huité
  
L'informe de la Unitat d'Inspecció del Patrimoni Històric Artístic de la Direcció Territorial de Cultura de València, de data 20 de gener de 1999, indica que, a l'hora de realitzar les obres d'urbanització del sector, es tinga present l'existència del jaciment arqueològic denominat Ermita de Sant Vicent, per si pogueren aparéixer més restes.
  
Nové
  
Analitzat el contingut de les modificacions introduïdes en el projecte, es consideren esmenades les deficiències indicades en l'informe de la Comissió Informativa, de data 20 de gener de 1999. No obstant això, la nova documentació ha sigut aprovada per la Comissió Informativa d'Urbanisme de l'Ajuntament de Gandia -per unanimitat, com es ressalta en la comunicació municipal d'aquest acord-, per la qual cosa faltava la seua ratificació pel Ple de l'Ajuntament, que en data 19 de febrer de 1999, acordà en sessió plenària aprovar les modificacions i la nova documentació.
  
Deu
  
El conseller d'Obres Públiques, Urbanisme i Transports és l'òrgan competent per a resoldre sobre l'aprovació definitiva de l'homologació dels plans urbanístics de municipis de més de 50.000 habitants, de conformitat amb allò que s'ha establit en la disposició transitòria primera, punt 2, per remissió a l'article 39, de la Llei Reguladora de l'Activitat Urbanística, en relació amb l'article 6.d del Reglament dels Òrgans Urbanístics de la Generalitat Valenciana.
  
Vistos els preceptes legals citats i la resta de general i pertinent aplicació, resolc:
  
Aprovar definitivament l'homologació del sector Benieto, Ciutat del Transport, del Pla General d'Ordenació Urbana de Gandia.
  
La present resolució entrarà en vigor el mateix dia de la seua publicació en el Diari Oficial de la Generalitat Valenciana.
  
Contra la present resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptats des de l'endemà de la notificació o publicació d'aquesta, de conformitat amb allò que s'ha establit en l'article 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això sense perjuí que es puga exercitar qualsevol altre recurs que s'estime oportú.